Spanyolország válogatottja az 1936-os olimpiára kvalifikálta magát először, és esélyesként is indult volna, lévén az egy évvel korábban rendezett Európa-bajnokságon ezüstérmet szerzett. A polgárháború kitörése miatt négy nappal a torna kezdete előtt visszalépett a tornától a csapat. A 2006-os világbajnoki cím megszerzése előtt a spanyolok legnagyobb sikere az 1984-es Los Angeles-i olimpián szerzett ezüstérem volt, ahol a többek közt a fiatal Michael Jordannel felálló amerikaiak ellen maradtak alul a döntőben. 2008-ban megismétlődött a döntő, ezúttal Kobe Bryant vezette az amerikaiakat,akik ezúttal is jobbnak bizonyultak. Négy évvel később Londonban az amerikaiak 107-100-ra diadalmaskodtak a döntőben, így a spanyol válogatott egymást követő harmadik alkalommal végzett a második helyen az olimpián.